**Slovenské lučobné závody a.s. Hnúšťa** (-názov od roku 1992; 1989 - 1992: **Slovenské lučobné závody, š. p. Hnúšťa**; 1966-1989: **Slovenské lučobné závody, n. p.**; skr. SLZ) bol podnik v Hnúšti so zameraním na výrobu dreveného uhlia, chemických produktov, neskôr gumárensky priemysel a vojenskú výrobu.

Spoločnosť bola pred rokom 1989 najväčším závodom v okrese Rimavská Sobota, zamestnávala až 2400 ľudí (1985).

Názov
-----

Slovo lučobný je zastarané slovo, ktoré znamená chemický. Je to prídavné meno od slova lučba, ktoré je starším slovenským ekvivalentom slova chémia; bolo prevzaté z češtiny.

Dejiny
------

### Do druhej svetovej vojny

Podnik bol založený v roku 1876 ako železiarsky podnik.

Areál bývalých železiarní odkúpil Dr. Eugen Blasberg z Düsseldorfu a v roku 1924 v ňom spustil chemickú výrobu. Podnik dostal názov *Rimavsko-dolinský lučobný priemysel - Dr. Blasberger a spol.*. Nosným programom bola suchá destilácia dreva, teda výroba drevného uhlia. Vedľajšími produktmi, ktoré vznikali pri destilácii, boli acetón, butylacetát, decht a ocot. Vlastníkom podniku bol od roku 1927 nemecký podnik I. G. Farben a od roku 1938 Česká banka Union.

### Obdobie 1945 - 1989 (národný podnik)

V roku 1945 bola továreň znárodnená a premenovaná na **Lučobné a farmaceutické závody, n. p. Likier**. V roku 1958 bola továreň začlenená do národného podniku Chemické závody W. Piecka v Novákoch. Od roku 1966 bola továreň znova samostatným podnikom a dostala názov Slovenské lučobné závody (presnejšie názvy pozri v úvode článku).

Po roku 1945 bola v závode spustená aj výroba lakov a farieb, postupne sa pridávala aj výroba formaldehydu, cementačných práškov a čistých chemikálií. V rokoch 1958-1960 došlo k výraznej modernizácii podniku. V 70. a 80. rokoch 20. storočia pribudli do portfólia SLZ aj výrobky z gumy. Nové haly pre gumárenskú výrobu sa začali stavať v roku 1978 a postupne sa tu vyrábali rôzne tesnenia, dušové a bezdušové ventily, domové rohože a autorohože. Spoločnosť začala produkovať aj zvláštnu vojenskú výrobu – licencované filtre do ochranných masiek s majoritným odbytom do Sovietskeho zväzu.

### Po roku 1989 (akciové spoločnosti)

V rámci privatizácie bol v roku 1992 podnik rozdelený na podniky Slovenské lučobné závody a. s. Hnúšťa a Technická guma a.s. Hnúšťa. Prvý podnik mal v roku 1992 1700 zamestnancov a druhý 500 zamestnancov. Výroba oboch podnikov však upadala. Najdlhšie vydržala výroba drevného uhlia.

Základné imanie podniku Slovenské lučobné závody a. s. bolo v roku 2003 458 mil. slovenských korún. 

Na spoločnosť Slovenské lučobné závody bol v roku 1999 vyhlásený konkurz a z obchodného registra bola vymazaná k 15. marcu 2019; na spoločnosť Technická guma bol konkurz vyhlásený v roku 2002 a z obchodného registra bola vymazaná k 2. júnu 2010.

Dnes na území závodov mesto vytvorilo priemyselný park pre zahraničných investorov.

Referencie
----------

1. 1 2 3  Obchodný register
2. 1 2 3  Slovenské lučobné závody. In:  *Encyklopédia Slovenska*. 1. vyd. Zväzok V. R – Š. Bratislava : Veda, 1981. 792 s. S. 456.
3. ↑  lučba. In:  *Slovník slovenského jazyka*. Ed. Štefan Peciar. 1. vyd. Zväzok II l – o. Bratislava : Vydavateľsto SAV, 1960. 648 s. Dostupné online. S. 62. ; lučobný. In:  *Slovník slovenského jazyka*. Ed. Štefan Peciar. 1. vyd. Zväzok II l – o. Bratislava : Vydavateľsto SAV, 1960. 648 s. Dostupné online. S. 62.
4. ↑  lučba. In:  *Slovenský náučný slovník*. Ed. Pavel Bujnák. Diel II. E – M. Bratislava–Praha : Litevna, 1932. 379 s. S. 313.
5. ↑  lučební, lučba. In: Slovník spisovného jazyka českého
6. ↑  GREGOR, Ferenc. Jančovičov slovník a niektoré jeho vzťahy k spisovnej slovenčine. *Slovenská reč*, 1991, roč. 56, čís. 1, s. 3 – 14. Dostupné online [cit. 2021-08-09]. ISSN 1338-4279.
7. ↑  Slovenské lučobné závody. In:  *Malá encyklopédia Slovenska A – Ž*. 1. vyd. Bratislava : Veda, 1987. 664 s. S. 481.
8. 1 2 3   *Keď závod skrachoval, nastala bieda* [online]. TASR, 2015-05-02, [cit. 2021-08-05]. Dostupné online.
9. ↑  SITA. *Slovenské lučobné závody sú v konkurze* [online]. Bratislava: News and Media Holding, 2004-02-03, [cit. 2021-08-09]. Dostupné online.